2013-01-15 16:50 Sofia – ‘n Vier-en-tagtigjarige vrou van Bulgarye is deur die polisie vasgetrek nadat sy deel was van ‘n kriminele bende wat bejaardes uit hul spaargeld bedrieg het, het plaaslike beamptes Dinsdag gesê.
Die vrou was ‘n tussenganger en het geld vir die bende ingesamel. Hulle sou die slagoffers kontak en beweer dat hulle besig is om ‘n familielid wat in die moeilikheid is te help, het Katya Tabachka, die polisiewoordvoerder in Kyustendil, gesê.
Volgens die polisie het die vrou sedert Desember 3 400 leva (byna R20 000) van drie bejaarde slagoffers ingesamel.
Die laaste voorval het Sondag plaasgevind, toe sy 800 leva by ‘n vrou gekry het wat gedink het die geld kan help dat haar kleinseun nie vervolg word nie nadat hy ‘n kind in ‘n motorongeluk beseer het, het Tabachka gesê.
Die slagoffer het ‘n klag by die polisie ingedien en die verdagte is slegs ure later op heterdaad betrap terwyl sy 2 000 leva by ‘n man geneem het wat die polisie ook voor die tyd in kennis gestel het.
Die polisie is tans op soek na vier ander mense wat deel was van dieselfde komplot, het Tabachka gesê.
Telefoonkomplotte het in 2012 met 30% toegeneem in vergelyking met die vorige jaar, het data van die polisie getoon.
Altesaam 70 kriminele van ses groepe is verlede jaar deur die polisie in hegtenis geneem.